LEES IN Afrikaans Albanees Amerikaanse Gebaretaal Amharies Arabies Armeens Azerbeidjans Beliziese Kriol Bislama Brasiliaanse Gebaretaal Bulgaars Cebuano Chavacano Chichewa Chileense Gebaretaal Chinees (Sichuanees) Chinees (Sjanghainees) Chitonga Chitonga (Malawi) Chitumbuka Cibemba Colombiaanse Gebaretaal Deens Duits Efik Engels Esties Faroëes Fidjiaans Fins Fon Frans Ga Georgies Grieks Hausa Hebreeus Hiligaynon Hongaars Iban Ibo Ierse Gebaretaal Iloko Indonesies Isoko Italiaans Japannees Joroeba Kabuverdianu Kamba Kambodjaans Kanarees Kantonnese Chinees (Tradisioneel) Kantonnese Chinees (Vereenvoudig) Katalaans Kikaonde Kikuyu Kiluba Kinyarwanda Kirgisies Kiribati Kirundi Koerdies (Koermandji, Kaukasus) Koerdiese Koermandji (Cyrillies) Kongo Koreaans Kroaties Kwanyama Lingala Litaus Luganda Luo Luvale Maja Malabaars Malawiese Gebaretaal Maleis Malgassies Maltees Mam Mandarynse Chinees (Tradisioneel) Mandarynse Chinees (Vereenvoudig) Mapudungun Mianmees Ndebele (Zimbabwe) Ndonga Nederduits Nederlands Nepalees Noors Nyakyusa-Ngonde Nzema Oekraïens Oerdoe Oesbekies Oesbekies (Romeins) Oromo Osseties Papiamentoe (Curaçao) Persies Peruaanse Gebaretaal Pidgin (Wes-Afrika) Pools Poolse Gebaretaal Portugees (Brasilië) Portugees (Portugal) Quechua (Cuzco) Rarotongaans Roemeens Russies Russiese Gebaretaal Réunionse Kreools Samoaans Sango Serwies (Cyrillies) Serwies (Romeins) Seychellese Kreools Shona Sidama Singalees Slowaaks Sloweens Spaans Spaanse Gebaretaal Sranantongo Suid-Sotho (Lesotho) Sunda Swahili Sweeds Tadjikistans Tagalog Tataars Teloegoe Tetun Dili Thai Tigrinya Tsjeggies Turks Twi Tzotzil Valenciaans Venda Viëtnamees Wallies Xhosa Yslands Zulu
Ja! Die Bybel kom van "God, wat die terneergedruktes vertroos" (2 Korintiërs 7:6). Al is die Bybel nie 'n boek wat handel oor geestesgesondheid nie, het dit baie mense al gehelp om selfmoordgedagtes te oorkom. Die praktiese raad daarin kan jou ook help.
Watter praktiese raad gee die Bybel?
Is daar voorbeelde in die Bybel van mense wat wou sterf?
Watter Bybelverse kan jou help om teen selfmoordgedagtes te stry?
Wat kan jy doen as 'n vriend sê: "Ek wil doodgaan"?
Wat as ek in die verlede selfmoord probeer pleeg het?
● Sê vir ander hoe jy voel.
Wat die Bybel sê: "'n Ware metgesel het te alle tye lief en is 'n broer wat gebore word vir die tyd wanneer daar benoudheid is." – Spreuke 17:17.
Betekenis: Ons het die ondersteuning van ander nodig wanneer ons ontstellende gedagtes het.
As jy nie vir ander sê hoe jy voel nie, kan jou negatiewe gevoelens jou oorweldig. Maar as jy vir ander sê hoe jy voel, sal jy dalk beter begin voel en positiewer wees oor jou situasie.
Probeer die volgende: Praat vandag met iemand, dalk 'n familielid of 'n vriend wat jy vertrou. * Jy kan ook jou gevoelens neerskryf.
● Kry professionele hulp.
Wat die Bybel sê: "Dié wat gesond is, het nie 'n geneesheer nodig nie, maar dié wat siek is, het wel." – Matteus 9:12.
Betekenis: Ons moet mediese hulp kry wanneer ons siek is.
Selfmoordgedagtes kan dalk 'n simptoom wees van 'n verstandelike of emosionele siekte. Net soos met 'n fisiese siekte hoef jy nie daaroor skaam te wees nie. Verstandelike en emosionele siektes kan behandel word.
Probeer die volgende: Kry so gou as moontlik die hulp van 'n gekwalifiseerde dokter.
● Onthou dat God vir jou omgee.
Wat die Bybel sê: "Vyf mossies word vir twee muntstukke van geringe waarde verkoop, nie waar nie? Tog word nie een van hulle voor God vergeet nie ... Moenie vrees nie; julle is meer werd as baie mossies." – Lukas 12:6, 7.
Betekenis: Jy is kosbaar in God se oë.
Jy voel dalk eensaam, maar God sien waardeur jy gaan. Hy gee om vir jou – al voel jy dat jy nie meer wil lewe nie. "'n Gebroke en verbryselde hart, o God, sal u nie verag nie", sê Psalm 51:17. God wil hê dat jy moet lewe, want hy is lief vir jou.
Probeer die volgende: Kyk na bewyse in die Bybel dat God jou liefhet. Byvoorbeeld, sien hoofstuk 24 van die Bybelstudiehulp Kom nader aan Jehovah.
● Bid tot God.
Wat die Bybel sê: "[Werp] al julle sorge op [God], want hy sorg vir julle." – 1 Petrus 5:7.
Betekenis: God nooi jou om vir hom te sê hoe jy regtig voel en waaroor jy bekommerd is.
God kan jou innerlike vrede gee, en die krag om jou situasie te verduur (Filippense 4:6, 7, 13). Op hierdie manier ondersteun hy dié wat hom opreg vir hulp vra. – Psalm 55:22.
Probeer die volgende: Bid vandag tot God. Gebruik sy naam, Jehovah, en vertel hom hoe jy voel (Psalm 83:18). Vra dat hy jou help om nie moed op te gee nie.
● Dink na oor die Bybel se hoop vir die toekoms.
Wat die Bybel sê: "Hierdie hoop het ons as 'n anker vir die siel, seker sowel as vas." – Hebreërs 6:19.
Betekenis: Jou emosies gaan dalk op en af soos 'n skip in 'n storm, maar die Bybel se hoop kan jou help om kalmer te voel.
Hierdie hoop is nie net 'n fantasie nie, maar dit is gebaseer op God se belofte dat hy 'n einde gaan maak aan die oorsake van ons pyn. – Openbaring 21:4.
Probeer die volgende: Leer meer oor die Bybel se hoop deur les 5 van die brosjure Goeie nuus wat van God kom! te lees.
● Doen iets wat jy geniet.
Wat die Bybel sê: "'n Vreugdevolle hart is 'n goeie geneesmiddel." – Spreuke 17:22.
Betekenis: Wanneer ons dinge doen wat ons gelukkig maak, kan dit ons verstandelike en emosionele gesondheid verbeter.
Probeer die volgende: Doen iets wat jy gewoonlik geniet. Byvoorbeeld, luister na opbouende musiek, lees iets aanmoedigends of kry 'n stokperdjie. Jy sal ook gelukkiger wees as jy iets doen om ander te help, selfs op klein maniere. – Handelinge 20:35.
● Sien om na jou gesondheid.
Wat die Bybel sê: "Liggaamlike oefening het ... voordeel". – 1 Timoteus 4:8.
Betekenis: Dit hou vir ons voordele in wanneer ons oefen, genoeg slaap kry en gesonde kos eet.
Probeer die volgende: Gaan stap 'n entjie, selfs al is dit net vir 15 minute.
● Onthou dat gevoelens en ander dinge in die lewe verander.
Wat die Bybel sê: "Julle ... weet [nie] wat julle lewe môre sal wees nie." – Jakobus 4:14.
Betekenis: 'n Ernstige probleem, selfs een wat lyk asof dit buite jou beheer is, kan dalk tydelik wees.
Maak nie saak hoe hopeloos jou situasie vandag lyk nie, dit kan môre verander. Daarom sal dit goed wees om na maniere te soek om dit te hanteer (2 Korintiërs 4:8). Jou stresvolle omstandighede is nie permanent nie, dit sal waarskynlik in die toekoms verander. Maar selfmoord is permanent.
Probeer die volgende: Lees Bybelverslae oor mense wat so mismoedig gevoel het dat hulle wou sterf, en kyk hoe hulle lewe later verbeter het ­­– dikwels op maniere wat hulle nooit verwag het nie. Kyk na 'n paar voorbeelde.
Ja. Die Bybel vertel ons van party mense wat gesê het dat hulle nie meer wil lewe nie. God het hulle nie bestraf nie, maar het hulle eerder gehelp. Hy kan dieselfde vir jou doen.
● Wie was hy? Elia was 'n dapper profeet. Maar hy het soms ook mismoedig gevoel. "Elia was 'n mens met gevoelens soos ons s'n," sê Jakobus 5:17.
● Hoekom wou hy sterf? Op een stadium het Elia alleen, bang en waardeloos gevoel. Daarom het hy gesmeek: "Neem nou my siel weg, o Jehovah." – 1 Konings 19:4.
● Wat het hom gehelp? Elia het vir God gesê presies hoe hy voel. Hoe het God hom aangemoedig? God het vir Elia gewys dat Hy vir hom omgee en hom laat sien hoe kragtig Hy is. Hy het Elia ook verseker dat hy waardevol is en vir hom 'n liefdevolle en bekwame assistent gegee.
▸ Lees oor Elia: 1 Konings 19:2-18.
● Wie was hy? Job was 'n ryk man met 'n groot gesin, en hy het die ware God getrou aanbid.
● Hoekom wou hy sterf? Dinge in Job se lewe het skielik begin skeefloop. Hy het al sy besittings verloor. Al sy kinders het in 'n ramp gesterf. Hy het 'n pynlike siekte gekry. En op die ou end is hy op 'n wrede manier valslik daarvan beskuldig dat hy sy eie probleme veroorsaak het. Job het gesê: "Ek het dit verwerp; tot onbepaalde tyd sal ek nie wil lewe nie." – Job 7:16.
● Wat het hom gehelp? Job het tot God gebid en met ander gepraat (Job 10:1-3). 'n Liefdevolle vriend met die naam Elihu het hom aangemoedig en hom gehelp om sy beskouing van sy situasie te verander. En nog belangriker, Job het graag God se raad en hulp aanvaar.
▸ Lees oor Job: Job 1:1-3, 13-22; 2:7; 3:1-13; 36:1-7; 38:1-3; 42:1, 2, 10-13.
● Wie was hy? Moses was 'n leier van eertydse Israel en 'n getroue profeet.
● Hoekom wou hy sterf? Moses het baie verantwoordelikhede gehad, is heeltyd gekritiseer en het uitgeput gevoel. Daarom het hy tot God uitgeroep: "Maak my dan asseblief liewer dood." – Numeri 11:11, 15.
● Wat het hom gehelp? Moses het vir God gesê hoe hy voel. God het Moses gehelp deur sy werklas te verminder sodat hy minder stres sou hê.
▸ Lees oor Moses: Numeri 11:4-6, 10-17.
Bybelverse wat wys dat God vir jou omgee:
"Jehovah is naby die gebrokenes van hart; en die verbryseldes van gees red hy." – Psalm 34:18.
(Sien ook Psalm 27:10; 103:12-14; 2 Korintiërs 1:3, 4.)
Bybelverse wat wys dat God jou pyn verstaan:
"U [het] my ellende gesien ... u het geweet van die benoudhede van my siel." – Psalm 31:7.
"In al hulle benoudheid het dit vir hom benoudheid veroorsaak ... Deur sy liefde en deur sy medelye het hy hulle ... opgetel." – Jesaja 63:9.
Bybelverse wat wys dat God wil hê dat jy nader aan hom moet kom en dat jy in gebed vir hom moet sê hoe jy voel:
"Moet julle oor niks kwel nie, maar laat julle versoeke in alles deur gebed ... by God bekend word; en die vrede van God wat alle denke te bowe gaan, sal julle harte en julle verstandelike vermoëns ... bewaak." – Filippense 4:6, 7.
"Kom nader aan God, en hy sal nader aan julle kom." – Jakobus 4:8.
(Sien ook Psalm 34:4, 15; 55:22.)
Bybelverse wat wys dat God jou krag kan gee:
"Vir alles is ek sterk genoeg deur hom wat my krag gee." – Filippense 4:13.
"Moenie bang wees nie, want ek is met jou. Moenie rondkyk nie, want ek is jou God. Ek sal jou versterk. Ek sal jou werklik help." – Jesaja 41:10.
(Sien ook Psalm 138:3; Jesaja 40:29-31.)
As 'n vriend sê dat hy wil doodgaan, moet jy dit nie ignoreer nie.
Moedig jou vriend aan om te praat, en help hom om te sê hoe hy regtig voel (Spreuke 20:5). Wanneer mense oor hulle selfmoordgedagtes praat, is die moontlikheid kleiner dat hulle selfmoord sal pleeg.
Luister met empatie. 'Wees gou om te hoor, stadig om te praat' (Jakobus 1:19). Onthou dat angs en depressie 'n mens soms dinge kan laat sê wat "wilde praatjies" is (Job 6:2, 3). Daarom moet jy nie oorreageer of aanstoot neem as 'n vriend iets sê wat nie liefdevol is nie.
Praat vertroostend. Die Bybel moedig ons aan: "Praat vertroostend met die terneergedrukte siele" (1 Tessalonisense 5:14). Moenie maak asof jou vriend se gevoelens onredelik is nie. Respekteer sy gevoelens en die redes hoekom hy so voel. Sê vir jou vriend hoe baie hy vir jou beteken.
Moedig jou vriend aan om hulp te kry. "By dié wat saam beraadslaag, is wysheid", sê Spreuke 13:10. As jou vriend 'n ernstige fisiese siekte gehad het, sou jy hom aangemoedig het om 'n dokter te gaan sien. Selfmoordgedagtes kan 'n simptoom van 'n verstandelike of emosionele siekte wees. Daarom moet jy hom aanmoedig om professionele hulp te kry. Jy kan selfs aanbied om saam met hom te gaan.
Betoon liefde. Die Bybel sê: "'n Ware metgesel het te alle tye lief en is 'n broer wat gebore word vir die tyd wanneer daar benoudheid is" (Spreuke 17:17). Jy kan nie jou vriend se probleme of selfmoordgedagtes laat verdwyn nie. Maar deur hom te verseker dat jy lief is vir hom en deur hom te ondersteun, kan jy hom deur nog 'n dag help – en dit kan hom dalk meer positief oor die volgende dag laat voel.
Dit is te verstane dat jy dalk skuldig of skaam sal voel. Miskien voel jy ook dat niemand verstaan hoekom jy selfmoord probeer pleeg het of watter emosionele pyn jy dalk nou ervaar nie.
Die Bybel erken dat ons nie heeltemal kan verstaan wat ander voel nie. "Die hart ken die bitterheid van 'n mens se siel," sê die Bybel (Spreuke 14:10; 1 Konings 8:38). Al kan geliefdes ons vertroos, is hulle beperk in wat hulle kan doen. Maar wees daarvan seker dat jy nie alleen is nie.
God ken die mensehart (2 Kronieke 6:30). Jehovah weet hoekom jy dalk gevoel het dat selfmoord die enigste oplossing vir jou probleme is. Hy verstaan ook hoe jy nou voel, wat dalk insluit dat jy skuldig en skaam voel. – Psalm 139:1.
Al beskou God die lewe as baie kosbaar, is hy bereid om dié te vergewe wat selfmoordgedagtes gehad het (Psalm 86:5). Hy weet dat baie mense wat selfmoord probeer pleeg, nie wil sterf nie – hulle wil net hulle pyn beëindig. Daarom kan Jehovah help, selfs al 'veroordeel ons hart ons, want God is groter as ons hart en weet alles' (1 Johannes 3:19, 20). Ja, hy wil vir jou "die Vader van tere barmhartighede en die God van alle vertroosting" wees. – 2 Korintiërs 1:3.
^ par. 5 As jou selfmoordgedagtes baie erg is en daar niemand is wat jy vertrou met wie jy kan praat nie, kan jy 'n plaaslike krisislyn of noodnommer bel.